
На основу члана 138. став 1. Устава Републике Србије („Сл. гласник РС“ бр. 98/06) и  члана 31. став 2. Закона о Заштитнику грађана („Сл. гласник РС“ бр. 79/05 и 54/07) у поступку контроле законитости и правилности рада Казнено-поправног завода у Ниш, поступајући по притужбама С. У. и Б. К., Заштитник грађана је

У Т В Р Д И О
Казнено-поправни завод у Нишу је на штету осуђених лица С. У. и Б. К. начинио пропуст који се огледа у томе што им током 2011. и 2012. године нису редовно исплаћиване накнаде за рад. 
Имајући у виду утврђени пропуст, Заштитник грађана Казнено-поправном заводу у Нишу, Управи за извршење кривичних санкција Министарства правде и државне управе, упућује следећу: 

П Р Е П О Р У К У

I
Казнено-поправни завод у Нишу ће без даљег одлагања осуђенима С. У. и Б. К. исплатити све неисплаћене накнаде за рад.
II
Казнено-поправни завод у Нишу ће и свим осталим осуђеницима који су радно ангажовани без одлагања исплатити неисплаћене накнаде за рад.

III
Казнено-поправни завод у Нишу ће у свом будућем раду осуђеницима радно ангажованим у Заводу редовно испаћивати накнаде за рад, и то најкасније до краја текућег месеца за претходни месец.
Казнено-поправни завод у Нишу, обавестиће Заштитника грађана о поступању по овој препоруци у року од 60 дана од дана њеног достављања.

Разлози

С. У. је 9. априла 2012. године поднео притужбу Заштитнику грађана, у којој је између осталог, навео да му нису исплаћене накнаде за рад за последњих неколико месеци. У разговору са притужиоцем током посете КПЗ Ниш 4. маја 2012. године, без присуства особља, притужилац је навео да је радно ангажован у заводу, али да је задња уплата накнаде за рад била у децембру 2011. године када му је уплаћена накнада за јул 2011. године. После тога, притужилац је додао да му је завод уплатио на рачун кантине 500,00 динара 26. априла 2012. године.
Током посете КПЗ Ниш 4. маја 2012. године предочени су наводи притужбе С. У. заменику управника завода Г. Б. Заменик управника завода је навео да завод касни са исплатама накнада за рад осуђенима за последњих неколико месеци због лоше финансијске ситуације у којој се налази завод. Наводи да је поводом Ускрса извршена уплата 26. априла 2012. године на рачун кантине сваком осуђеном у износу од 500,00 динара те да је то било све што су могли да учине у том тренутку. Такође је појаснио да када буде било прилива новчаних средстава намењених за накнаде за рад осуђених, оне ће се исплатити како осуђенима који се и даље налазе на издржавању казне затвора, тако и онима који су издржали казну.
У име притужиоца Б. К. Заштитнику грађана се 19. септембра 2012. године обратио Милан Јовановић, адвокат из  Центра за људска права - Ниш, који је тражио да се именовани посети у заводу јер незадовољан поступком премештаја и смештајем у Казнено-поправном заводу у Београду. Током разговора са притужиоцем Б. К. приликом посете КПЗ Београд 25. септембра 2012. године именовани је навео да је 3. августа 2012. премештен из КПЗ Ниш у КПЗ Београд. Притужилац је, између осталог, изнео незадовољство и тиме што му КПЗ Ниш није исплатио зараде за последњих 10 месеци, односно од  2. октобра 2011. до 3. августа 2012. године по основу радног ангажовања. Поред тога, је указао да му је новац неопходан због лоше материјалне ситуације, као и због тога што тренутно није радно ангажован у КПЗ Београд.  
Одредбама члана 86. Закона о извршењу кривичних санкција ("Службени гласник РС", бр. 85/05 и 72/09 и 31/2011) је прописано да је рад осуђеног саставни део програма поступања. Сврха рада је да осуђени стекне, одржи и повећа своје радне способности, радне навике и стручно знање.У оквиру извршења програма поступања, осуђени је обавезан да извршава радне задатке и обавезе.

У члану 93. поменутог закона је прописано да осуђени има право на накнаду за рад, која се исплаћује једном месечно. Према члану 96. поменутог закона осуђени ужива заштиту на раду сходно општим прописима. 

Закон о раду ("Службени гласник РС", бр.24/05, 61/05 и 54/09) који се у конкретном случају примењује као општи пропис, у члану 110. прописује да се зарада исплаћује у роковима утврђеним општим актом и уговором о раду, најмање једанпут месечно, а најкасније до краја текућег месеца за претходни месец. Зарада се исплаћује само у новцу, ако законом није друкчије одређено.
Заштитник грађана је става да околност у погледу тога што се завод суочава са недостатком финансијских средстава не може да буде оправдање за повреду прописа на штету лица лишених слободе. Завод је дужан да се у свом раду руководи важећим прописима тако што ће омогућити лицима лишеним слободе остваривање права која им припадају у заводу. 
Осуђени који је радно ангажован у заводу има одговарајућа права на основу рада у складу са релевантним прописима, односно и право на редовну исплату накнаде за свој рад. 
Заштитник грађана сматра да завод треба да поступа у складу са релевантним прописима у погледу остваривања права лица лишених слободе на основу рада. 
Стога ће Завод у конкретном случају исплатити неисплаћене накнаде за рад свим осуђеним који су то право остварили, и при том, убудуће обезбедити редовну исплату тих накнада.
На основу свих утврђених чињеница и околности, Заштитник грађана је утврдио пропуст у рада Казнено-поравног завода у Нишу на штету остваривања права лица лишених слободе и, сагласно члану 31. став 2. Закона о Заштитнику грађана, упутио органу управе препоруке ради отклањања уоченог недостатка у раду, као и у циљу унапређења рада органа управе и спречавања сличних пропуста у будућности.

